7 martie 2024

**Comunicat de presă**

Distrigaz Sud Rețele aduce următoarele precizări cu privire la sistarea temporară a alimentării cu gaze naturale **pe anumite străzi din sectorul 5 al municipiului București:**

O companie terță, ce executa lucrări de săpătură mecanizată pe strada Sergent Major Ion Nedeleanu din sectorul 5 al municipiului București, a produs o avarie asupra unei conducte aferente rețelei de distribuție a gazelor naturale. Ca urmare a acestui incident, pentru a pune consumatorii în siguranță, **Distrigaz Sud Rețele** **a sistat alimentarea cu gaze naturale în zona respectivă astăzi, 7 martie 2024,** **începând cu ora 13:15**.

De această oprire sunt afectați un număr de **1.193 de clienți casnici și non-casnici** situați pe străzile Sergent Major Ion Nedeleanu, Sergent Major Topliceanu, Dornească, Lacul Plopului, Novaci, Contești, Petre Ispirescu (între numerele 62 – 80), Câmpul Mare, Mihail Sebastian (între numerele 25 – 37) și Calea 13 Septembrie (între numerele 223 – 229), din sectorul 5 al municipiului București.

Echipele Distrigaz Sud Rețele sunt la fața locului pentru a asigura remedierea defectului. **Reluarea alimentării cu gaze naturale a clienților afectați se va face în cursul zilei de astăzi, 7 martie 2024.**

După reluarea realimentării cu gaze naturale, în cazul în care clienții simt miros de gaze, sunt rugați **să aerisească imediat încăperea, să nu provoace scântei, să nu acționeze întrerupătoarele electrice, să nu folosească aparatele electrocasnice și, dacă este posibil, să închidă robinetul de alimentare cu gaze naturale.**

Ne cerem scuze pentru disconfortul creat clienților noștri și le mulțumim pentru înțelegere.

Biroul de Presă

Distrigaz Sud Rețele

*Distrigaz Sud Rețele este lider în distribuția de gaze naturale în România, cu o expertiză de peste 47 de ani în acest domeniu, având peste 2 milioane de clienți, circa 23.300 km rețea și 2.750 de angajați. Distrigaz Sud Rețele deține licență de operare pentru distribuția de gaze naturale în 851 de localități, pe raza a 20 județe din sudul și centrul României: Argeș, Brăila, Brașov, Buzău, Călărași, Constanța, Covasna, Dâmbovița, Dolj, Galați, Giurgiu, Gorj, Ialomița, Ilfov, Olt, Prahova, Tulcea, Vâlcea, Vrancea, Teleorman și Municipiul București.*